“Neftdən asılı olan ölkələr çoxşaxəli modelə üstünlük verməyə çalışırlar. Lakin bu modelin tətbiqi olduqca çətindir. Belə görünür ki, Rusiya, Səudiyyə Ərəbistanı kimi böyük ölkələrdə də, Azərbaycan kimi kiçik iqtisadiyyatlı dövlətlərdə də çoxşaxəli plana keçiddə probelmlər yaşanıb və yaşanmaqdadır. Ancaq Səudiyyə Ərəbistanı bu strategiya ilə kifayətlənməyərək, 2030-cu il proqramını qəbul etdi ki, bu proqram da neftdən asılılığı azaltmaq, qeyri-neft sahələrinə milyardlarla dollar həcmində vəsait qoymağı ehtiva edir. Rusiyada da bu prosesin bənzərinə şahid olduq. Dünya çox sürətlə dəyişir. Yeni enerji mənbələri sürətlə ortaya çıxır, yeni texnologiyalar sürətli şəkildə iqtisadiyyata tətbiq edilir. İqtisadiyyatda 2018-ci ildə bu baxımdan yeni istiqamətlərdə addım atılacağı gözlənilir. Təxminən 10 il bundan öncəyə qədər ən bahalı şirkətlər neft şirkətləri idisə, bu gün ilk beşlikdə qərarlaşan qurumların heç biri neft şirkəti deyil. Məhz bu fakt da rəvac verir ki, 2018-ci il iqtisadiyyatında bu il olduğu kimi süni intellekt, İT texnologiyaları, alternativ enerji mənbələri, maya dəyərinin aşağı salınması kimi anlayışların inkişafını ehtimal edək.